Hlophe dalk binnekort in staat van beskuldigingDie Wes-Kaapse regter-president, John Hlophe. (Foto: judgesmatter.co.za) Die Wes-Kaapse regterpresident, John Hlophe, kan dalk binnekort in ŉ staat van beskuldiging geplaas word. Die Regterlike Dienstekommissie (RDK) het Woensdag gestem om die verslag en aanbevelings wat die Regterlike Gedragstribunaal (RGT) reeds vier maande gelede gemaak het, te handhaaf. Die tribunaal het Hlophe in April vanjaar eenparig skuldig bevind aan growwe wangedrag omdat hy in 2008 twee regters van die Konstitusionele Hof probeer beïnvloed het om hul ampseed te skend en in Zuma se guns te beslis tydens ŉ saak wat oudpres. Jacob Zuma betrek het. Daily Maverick berig dit sal die eerste regter in ŉ demokratiese Suid-Afrika wees wat in ŉ staat van beskuldiging geplaas word as alles volgens plan en ingevolge wetgewing verloop. Adv. Dali Mpofu, namens die RDK, sê die saak sal nou ingevolge die Grondwet na die Nasionale Vergadering vir ŉ besluit verwys word. Alle betrokke partye sal nou genooi word om redes te verskaf oor die kwessie of pres. Cyril Ramaphosa Hlophe moet skors of nie, hangende die afhandeling van die saak deur die Nasionale Vergadering. Hlophe is intussen steeds in sy pos.